(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΕ΄

Τρίτη 12 Ιανουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται επιστολή του Γενικού Γραμματέα τη Κοινοβουλευτικής Ομάδας της Νέας Δημοκρατίας, με την οποία γνωστοποιεί ότι Πρόεδρος του Κόμματος αναδείχθηκε με άμεση εκλογή ο Βουλευτής Β΄ Αθηνών κ. Κυριάκος Μητσοτάκης, σελ.   
3. Επί διαδικαστικού θέματος, σελ.   
4. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 8.1.2016 ποινική δικογραφία που αφορά στον πρώην Υπουργό Εξωτερικών κ. Γεώργιο Παπανδρέου και στον πρώην Υφυπουργό Εξωτερικών κ. Ανδρέα Λοβέρδο, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Κύρωση Αναθεωρημένου Ευρωπαϊκού Κοινωνικού Χάρτη»», σελ.   
2. Συζήτηση επί της αρχής των άρθρων στο σύνολο του σχεδίου νόμου του Υπουργείου Εθνικής Άμυνας: «Κύρωση της Συμφωνίας μεταξύ της Κυβέρνησης της Ρωσικής Ομοσπονδίας και της Κυβέρνησης της Ελληνικής Δημοκρατίας για την προμήθεια Αμυντικού Υλικού», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
ΠΑΦΙΛΗΣ Α. , σελ.  
  
Β. Επί του σχεδίου νόμου του Υπουργείου Εθνικής Άμυνας:  
ΚΑΜΜΕΝΟΣ Π. , σελ.  
ΠΑΦΙΛΗΣ Α. , σελ.  
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΕ΄

Τρίτη 12 Ιανουαρίου 2016

Αθήνα, σήμερα στις 12 Ιανουαρίου 2016, ημέρα Τρίτη και ώρα 18.18΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Εύχομαι να έχουμε καλή χρονιά.

Πριν μπούμε στην ημερήσια διάταξη, θα ήθελα να κάνω μερικές ανακοινώσεις, σύντομες κατά τεκμήριο.

Από τον Αναπληρωτή Γενικό Γραμματέα της Κοινοβουλευτικής Ομάδας της Νέας Δημοκρατίας μάς ήρθε η ακόλουθη επιστολή:

«Αξιότιμε, κύριε Πρόεδρε,

Όπως σας είναι γνωστό, την Κυριακή 10 Ιανουαρίου 2016 η Νέα Δημοκρατία εξέλεξε, σύμφωνα με το Καταστατικό της, τον νέο Πρόεδρό της. Πρόεδρος του κόμματος αναδείχθηκε με άμεση εκλογή ο Βουλευτής Β΄ Αθηνών κ. Κυριάκος Μητσοτάκης.

Σας παρακαλώ να γνωστοποιήσετε την επιστολή μου αυτή στο Σώμα.»

Αυτό και κάναμε.

(Στο σημείο αυτό κατατίθεται η προαναφερθείσα επιστολή, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 3)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Έτερη ανακοίνωση: Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Κύρωση Αναθεωρημένου Ευρωπαϊκού Κοινωνικού Χάρτη».

Και η τελευταία ανακοίνωση. Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύει, στις 8-1-2016 ποινική δικογραφία που αφορά στον πρώην Υπουργό Εξωτερικών κ. Γεώργιο Παπανδρέου και στον πρώην Υφυπουργό Εξωτερικών κ. Ανδρέα Λοβέρδο.

(Αλλαγή σελίδας λόγω αλλαγής Θέματος)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας μεταξύ της Κυβέρνησης της Ρωσικής Ομοσπονδίας και της Κυβέρνησης της Ελληνικής Δημοκρατίας για την προμήθεια Αμυντικού Υλικού».

Το νομοσχέδιο έχει ψηφιστεί ήδη στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Θέλει, λοιπόν, κάποιος συνάδελφος να λάβει τον λόγο;

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Ο κ. Παφίλης από το ΚΚΕ, το οποίο, αν δεν απατώμαι, στην επιτροπή είχε ψηφίσει «παρών»;

**ΑΘΑΝΑΣΙΟΣ ΠΑΦΙΛΗΣ:** Ναι, «παρών».

**ΠΡΟΕΔΡΕΥΩΝ (Γεώργιος Βαρεμένος):** Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θέλουμε να αιτιολογήσουμε γιατί ψηφίζουμε «παρών», ξεκινώντας από το ότι πρόκειται για μία συμφωνία στρατιωτικού εξοπλισμού μεταξύ της Ελληνικής Δημοκρατίας και της Ρωσικής Ομοσπονδίας.

Εμείς θέλουμε να θέσουμε την αντίρρησή μας στο γενικότερο πλαίσιο, που πραγματοποιούνται και οι εξοπλισμοί και οι οποίοι καθορίζονται και από το αμυντικό δόγμα των Ενόπλων Δυνάμεων, από την αποστολή τους και κυρίως από τις συμμαχίες, στις οποίες είναι ενταγμένη η Ελλάδα, δηλαδή το ΝΑΤΟ και την Ευρωπαϊκή Ένωση, και τις δεσμεύσεις που απορρέουν από αυτούς. Κανένας δεν μπορεί με επιχειρήματα να ισχυριστεί στα σοβαρά ότι δεν υπάρχουν δεσμεύσεις και στον τομέα των εξοπλισμών, εκτός απ’ όλες τις άλλες, από το ΝΑΤΟ κυρίως, και κατά δεύτερο λόγο από την Ευρωπαϊκή Ένωση και υποχρεώσεις της δικής μας της χώρας.

Γι’ αυτό, λοιπόν, επειδή γενικότερα υπάρχει ισχυρισμός ότι είναι δυνατόν μία χώρα-μέλος του ΝΑΤΟ να έχει τη δυνατότητα ανεξάρτητης πολιτικής στη χρήση των Ενόπλων Δυνάμεων και στον εξοπλισμό, λέμε ότι αυτό είναι ένας μύθος. Από τη στιγμή που ανήκει σε μία συμμαχία με τόσο αυστηρές δεσμεύσεις που υπάρχουν –και μπορώ να πω πάρα πολλά παραδείγματα- δεν μπορεί να έχεις ανεξάρτητη πολιτική ούτε στο δόγμα ακόμα των Ενόπλων Δυνάμεων.

Για παράδειγμα, το 40% των Ενόπλων Δυνάμεων πρέπει να βρίσκεται στη διάθεση του ΝΑΤΟ. Θα τα πούμε και στο επόμενο νομοσχέδιο. Το 8% πρέπει να είναι άμεσα έτοιμο, για να χρησιμοποιηθεί και να χρησιμοποιείται στις επεμβάσεις και στους πολέμους που εξαπολύει το ΝΑΤΟ. Τα ίδια συμβαίνουν και με τους εξοπλισμούς.

Άλλωστε, για να μπω και σε ορισμένες επιπλέον λεπτομέρειες, είναι γνωστές οι απαιτήσεις της «συμμαχίας» για συνεργασία και συγχρονισμό σε ασκήσεις με τους άλλους εταίρους.

Επίσης, είναι γνωστό -και δεν θέλω να πω παραδείγματα- ότι υπάρχει πολλές φορές εξαναγκασμός σε χώρες -και στη χώρα μας- για να πάρουν οπλικά συστήματα, τα οποία ανταποκρίνονται κυρίως στις ανάγκες ή μόνο στις ανάγκες του ΝΑΤΟ παρά στους εθνικούς, όπως λέγονται, αμυντικούς εξοπλισμούς.

Αυτό ισχύει και στη συγκεκριμένη συμφωνία. Και αν πει κάποιος «ξέρετε, εμείς παίρνουμε από χώρα που δεν είναι μέλος του ΝΑΤΟ», αυτό δεν ισχύει, γιατί τα περισσότερα συστήματα -τα οπλικά, όχι όλα ή όχι ίσως τα πιο σπουδαία- είναι κωδικοποιημένα από το ΝΑΤΟ και μπορούν κατά κανόνα να συνεργάζονται αρμονικά με τα οπλικά συστήματα του ίδιου του ΝΑΤΟ.

Επομένως εμείς λέμε ότι τα παραγγελλόμενα συστήματα δεν καλύπτουν εθνικές ή μόνο εθνικές ανάγκες, αλλά καλύπτουν κυρίως ή καλύπτουν και –όπως θέλει ας το πάρει κανένας- νατοϊκές και ευρωενωσιακές ανάγκες.

Με αυτό το σκεπτικό, λοιπόν, στο γενικότερο πολιτικό πλαίσιο και όχι με τη συμφωνία, η οποία δεν έχει ιδιαίτερα προβλήματα, πέρα από ορισμένα επί μέρους, τα οποία δεν είναι σημαντικά, εμείς δεν μπορούμε να την ψηφίσουμε και ψηφίζουμε «παρών».

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, επιθυμείτε να λάβετε τον λόγο;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Πρόεδρε, κυρίες και κύριοι συνάδελφοι, άκουσα με προσοχή τις ενστάσεις από τη μεριά του εισηγητού του Κομμουνιστικού Κόμματος Ελλάδας.

Θέλω να σας διαβεβαιώσω, κύριε Παφίλη, αλλά και όλους τους συναδέλφους ότι οι εξοπλιστικές ανάγκες, που υπάρχουν, περιγράφονται από τα Επιτελεία.

Έχετε δίκιο. Παλαιότερα, υπήρξαν εποχές, που οι εξοπλιστικές ανάγκες δεν περιγράφονταν από τα Επιτελεία, αλλά από το κατά πόσο οι αντιπρόσωποι είχαν στενές σχέσεις με τους εκάστοτε Υπουργούς, διευθυντές εξοπλισμών ή συγγενικά τους πρόσωπα. Γι’ αυτό και δεκαεννέα υποθέσεις εξοπλιστικών βρίσκονται σήμερα στη δικαιοσύνη.

Αυτό έχει σταματήσει. Τώρα πια σας διαβεβαιώ όλους και ζητώ τον έλεγχο από τη Βουλή. Ζητώ την παρουσία όλων σας στο Υπουργείο Εθνικής Άμυνας -και της Επιτροπής Εξοπλισμών και της Επιτροπής Εθνικής Άμυνας και Εξωτερικών Υποθέσεων αλλά και μεμονωμένων συναδέλφων- να έρθετε για οποιοδήποτε θέμα αφορά εξοπλιστικά ή τη λειτουργία του Υπουργείου Εθνικής Άμυνας και να ενημερωθείτε.

Αφήνουμε τα Επιτελεία να επιλέξουν. Κι αφού επιλέξουν τα Επιτελεία, εν συνεχεία η διαδικασία έρχεται στη Βουλή των Ελλήνων, στην Επιτροπή Εξοπλισμών, όπου η στρατιωτική ηγεσία είναι αυτή, η οποία απαντά σε ερωτήσεις των Βουλευτών.

Θέλω να σας πω ότι από τους φακέλους, τους οποίους ανοίξαμε στη Γενική Γραμματεία Εξοπλισμών, είναι αλήθεια ότι, δυστυχώς, στην πλειοψηφία τους έλειπαν από μέσα οι εγγυητικές επιστολές. Οι υποθέσεις αυτές πήγαν στη δικαιοσύνη. Στις περισσότερες υποθέσεις τα αντισταθμιστικά ωφελήματα όχι απλώς δεν είχαν υλοποιηθεί, αλλά τα περισσότερα από αυτά ήταν τόσο γκρίζα, που οδήγησαν τη δικαιοσύνη σε συμπεράσματα και σε παραπομπή των πολιτικών υπευθύνων -που ζητείται σήμερα και με έγγραφο προς τη Βουλή από το Υπουργείο Δικαιοσύνης, από τον εισαγγελέα διαφθοράς- αλλά και παράλληλα δημιουργούσαν ξεκάθαρες σχέσεις πληρωμής προμηθειών. Η εποχή αυτή τελείωσε.

Αυτή η συμφωνία, η οποία φέρνουμε σήμερα, είναι συμφωνία που δεν υπογράψαμε εμείς. Υπεγράφη από τον κ. Αβραμόπουλο ως Υπουργό Εθνικής Άμυνας. Είναι η λύση σε αυτό το φαινόμενο, το οποίο βλέπαμε στο παρελθόν. Διακρατικές συμφωνίες. Διακρατική συμφωνία με τις Ηνωμένες Πολιτείες, διακρατική συμφωνία με τη Ρωσία. Διακρατικές συμφωνίες και με άλλες χώρες.

Κι εδώ θέλω να σας πω ότι το θέμα των προμηθειών έχει να κάνει και με την ανάπτυξη της αμυντικής μας βιομηχανίας, με πρώτες τις κρατικές βιομηχανίες: Τα Ελληνικά Αμυντικά Συστήματα, την ΕΑΒ αλλά κι εκείνες τις βιομηχανίες, οι οποίες, δυστυχώς, με την πολιτική προηγούμενων κυβερνήσεων έκλεισαν, ενώ θα μπορούσαν να είναι παραγωγικές, όπως τη Βιομηχανία της Ηπείρου, τη Βιομηχανία Οχημάτων της Θεσσαλονίκης.

Η πολιτική, την οποία έχουμε χαράξει, είναι πλέον οι ελληνικές αμυντικές βιομηχανίες να εκπροσωπούνται σε κάθε επίσκεψη της πολιτικής ηγεσίας -είτε δική μου είτε του κ. Βίτσα- στο εξωτερικό και, παράλληλα, μαζί μας να είναι ο ΣΕΚΠΥ, δηλαδή ιδιωτικές ελληνικές αμυντικές βιομηχανίες.

Θέλω να σας διαβεβαιώσω ότι στα τελευταία τέσσερα-πέντε ταξίδια, τα οποία έγιναν -με τελευταίο εκείνο στην Ινδία- υπεγράφησαν συμφωνίες πολύ σοβαρές, οι οποίες βοηθούν την ανάπτυξη και της δημόσιας αλλά και της ιδιωτικής αμυντικής βιομηχανίας. Η Ελλάδα πια παίζει έναν πολύ σημαντικό ρόλο.

Είπατε για τον ρόλο στο ΝΑΤΟ. Θα σας πω ότι εμείς δεν δεσμευόμαστε από το ΝΑΤΟ για υλικά, τα οποία προέρχονται από χώρες μη μέλη του ΝΑΤΟ. Τα περισσότερα αμυντικά συστήματα της αεράμυνας προέρχονται από τη Ρωσία: Οι S-300, τα TOR -M1.

**ΑΘΑΝΑΣΙΟΣ ΠΑΦΙΛΗΣ:** Είναι κωδικοποιημένα από το ΝΑΤΟ. Συνεργάζονται.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Όχι, δεν είναι έτσι.

**ΑΘΑΝΑΣΙΟΣ ΠΑΦΙΛΗΣ:** Φέρτε μας στοιχεία.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Δεν είναι κωδικοποιημένα από το ΝΑΤΟ. Είναι αυτόνομα συστήματα για τα οποία ελέγχουμε τους πηγαίους κωδικούς εμείς.

Είναι αλήθεια ότι προστατεύουν, βεβαίως, γιατί είμαστε μέλη της συμμαχίας, και συμμαχικές εγκαταστάσεις. Δηλαδή οι S-300 δεν πρέπει να καλύπτουν την άμυνα της Σούδας; Εάν αύριο χτυπήσουν τη Σούδα, ο μη γένοιτο, θα τη χτυπήσουν, επειδή είναι βάση του ΝΑΤΟ; Μία ελληνική βάση θα χτυπήσουν. Έναν ελληνικό τόπο θα χτυπήσουν.

Οι S-300, λοιπόν, δημιουργούν την «ομπρέλα» αυτή και καλύπτουν τη Σούδα και ως ελληνικό έδαφος και ως βάση συμμαχική, χωρίς να σημαίνει αυτό ότι τον έλεγχο των μέσων αυτών τον έχει το ΝΑΤΟ.

Και όταν εμείς ζητάμε την εξαίρεση από τα εμπάργκο…

**ΑΘΑΝΑΣΙΟΣ ΠΑΦΙΛΗΣ:** Η Σούδα χτυπάει!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Παρακαλώ. Ορίστε;

**ΑΘΑΝΑΣΙΟΣ ΠΑΦΙΛΗΣ:** Η Σούδα χτυπάει μέχρι τώρα σε όλους τους πολέμους. Δεν τη χτυπάει κανένας.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Η Σούδα σας πληροφορώ ότι αυτήν τη στιγμή καλύπτεται από τους S-300, το οποίο είναι μη νατοϊκό όπλο, που το ελέγχουν οι ελληνικές Ένοπλες Δυνάμεις. Και αυτό εξηγούμε και στους συμμάχους μας στο ΝΑΤΟ και στην Ευρωπαϊκή Ένωση, ότι η Ελλάδα, υποχρεωμένη να λειτουργεί με διαφορετικά συστήματα, έχει στην κατοχή της και συστήματα, τα οποία ναι μεν είναι ενταγμένα στην άμυνα της χώρας, αλλά την ίδια στιγμή προσφέρουν υπηρεσίες και στις συμμαχικές εγκαταστάσεις, χωρίς αυτό να έχει αλληλεξάρτηση.

Στο σημείο αυτό θα σας πω ότι η Ελλάδα, έχοντας μια ιδιαίτερα σημαντική γεωπολιτική θέση, ιδιαίτερα στη Νοτιοανατολική Μεσόγειο, στα θέματα των εξοπλισμών, προχωρά σε συμφωνίες και με τρίτες χώρες, όπως το Ισραήλ, όπως η Αίγυπτος, όπως τα Αραβικά Εμιράτα. Μεθαύριο θα είμαι στην Ιορδανία. Και η Ελλάδα έχει μία δυνατότητα, η οποία της δίνει το δικαίωμα, ως χώρα-μέλος του ΝΑΤΟ, να κάνει συμπαραγωγές με χώρες εκτός ΝΑΤΟ, δίνοντας την πιστοποίηση χώρας και προϊόντος της Ευρωπαϊκής Ένωσης και του ΝΑΤΟ.

Για να σας τα κάνω πιο λιανά. Αν αύριο -πρώτα ο Θεός- συμφωνήσουμε με την Ινδία για την προσφορά που υπάρχει για το «ΑΡΤΕΜΙΣ», όπου η Ελλάδα θα δίνει το πυροβόλο, θα δίνει την κάννη, και δημιουργηθεί ένα σύστημα μαζί με το ινδικό σύστημα κατεύθυνσης, το οποίο θα συμπαραγάγουμε εδώ στα Ελληνικά Αμυντικά Συστήματα, το οπλικό αυτό σύστημα θα έχει την πιστοποίηση και της Ευρωπαϊκής Ένωσης και του ΝΑΤΟ. Και αυτό είναι το μεγάλο προσόν, για το οποίο θέλουν τις συνεργασίες ιδιαίτερα με την κρατική αμυντική βιομηχανία οι τρίτες χώρες.

Πιστεύω, λοιπόν, ότι στα θέματα αυτά, αυτό ακριβώς το αβαντάζ που έχουμε να είμαστε μέλος και της Ευρωπαϊκής Ένωσης και του ΝΑΤΟ και παράλληλα να διατηρούμε σοβαρές και συνεπείς σχέσεις με χώρες εκτός ΝΑΤΟ, μας δίνει τη δυνατότητα να αναπτύξουμε τα αμυντικά μας συστήματα.

Θέλω δε να σας πω ότι γίνεται μια πολύ μεγάλη προσπάθεια πλέον να διαθέσουμε πάρα πολύ μεγάλες ποσότητες πυρομαχικών, τα οποία δεν χρησιμοποιούνται, τα έχει πληρώσει ο ελληνικός λαός και βρίσκονται στις αποθήκες των ελληνικών Ενόπλων Δυνάμεων σε τιμές διάθεσης, παρ’ ότι πολλά εξ αυτών -τα περισσότερα- είναι ληγμένα που φτάνουν στο 45% ή 50% της αξίας αποκτήσεώς τους.

Ήδη έχουμε προχωρήσει σε διαγωνισμούς. Ήδη έχουν πωληθεί -και από εκεί καλύπτουμε μεγάλα κενά που υπάρχουν από τον προϋπολογισμό του Υπουργείου Άμυνας- στα Αραβικά Εμιράτα πύραυλοι αεροσκαφών, οι οποίοι έληγαν μέσα στο 2015. Προχωράμε με την Αίγυπτο τώρα στο να δώσουμε εκατό παλιά άρματα, τα BMP-1, τα οποία δεν χρησιμοποιούν πλέον οι ελληνικές Ένοπλες Δυνάμεις και ο Ελληνικός Στρατός και παράλληλα να δώσουμε και δουλειά στην ΕΛΒΟ για άλλα εκατό, τα οποία θα έχουν σαν αποτέλεσμα εβδομήντα δύο καινούργια να δοθούν στην Αίγυπτο.

Για υποβρύχια -για να παραχθούν υποβρύχια στα ελληνικά ναυπηγεία Σκαραμαγκά, που χειρίζεται, σας θυμίζω, αυτή τη στιγμή το ελληνικό Πολεμικό Ναυτικό- έχουν εκδηλώσει ενδιαφέρον η Ινδία η Πολωνία, η Αίγυπτος και άλλες χώρες.

Σε αυτή, λοιπόν, τη μεγάλη προσπάθεια, που είναι μια εθνική προσπάθεια, εγώ ζητώ απ’ όλες και όλους τους συναδέλφους συνεργασία. Είμαστε διατεθειμένοι να σας ενημερώσουμε για όλα αυτά και παράλληλα να τελειώσουμε με αυτές τις υποθέσεις, που κάθε εξοπλιστικό σύστημα έκρυβε και ένα μυστικό.

Οι διακρατικές συμφωνίες, η πλήρης διαφάνεια για εμπλοκή σε όλες τις συμβάσεις του Ελεγκτικού Συνεδρίου τα εξασφαλίζουν αυτά και παράλληλα, το κυριότερο απ’ όλα, ο έλεγχος της Βουλής και της Επιτροπής Εξοπλισμών, που έχει τη δυνατότητα πρόσβασης αλλά και παράλληλα η δυνατότητα, που δίνουμε ως πολιτική ηγεσία με τον κ. Βίτσα στο Υπουργείο Εθνικής Άμυνας κάθε Βουλευτής και κάθε κόμμα να έχει την πρόσβαση σε αυτές τις πληροφορίες.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας μεταξύ της Κυβέρνησης της Ρωσικής Ομοσπονδίας και της Κυβέρνησης της Ελληνικής Δημοκρατίας για την προμήθεια Αμυντικού Υλικού».

Ερωτάται το Σώμα: Γίνεται δεκτό το νομοσχέδιο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΘΑΝΑΣΙΟΣ ΠΑΦΙΛΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Εθνικής Άμυνας: «Κύρωση της Συμφωνίας μεταξύ της Κυβέρνησης της Ρωσικής Ομοσπονδίας και της Κυβέρνησης της Ελληνικής Δημοκρατίας για την προμήθεια Αμυντικού Υλικού» έγινε δεκτό, σε μόνη συζήτηση, κατ’ αρχήν, κατ’ άρθρο και στο σύνολο κατά πλειοψηφία.

(Να μπει το νομοσχέδιο)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχουν διανεμηθεί τα Πρακτικά της Τετάρτης 4 Νοεμβρίου 2015 (πρωί και απόγευμα), της Παρασκευής 6 Νοεμβρίου 2015, της Δευτέρας 9 Νοεμβρίου 2015, της Τετάρτης 11 Νοεμβρίου 2015, της Πέμπτης 12 Νοεμβρίου 2015, της Παρασκευής 13 Νοεμβρίου 2015, της Δευτέρας 16 Νοεμβρίου 2015 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς τα Πρακτικά της Τετάρτης 4 Νοεμβρίου 2015 (πρωί και απόγευμα), της Παρασκευής 6 Νοεμβρίου 2015, της Δευτέρας 9 Νοεμβρίου 2015, της Τετάρτης 11 Νοεμβρίου 2015, της Πέμπτης 12 Νοεμβρίου 2015, της Παρασκευής 13 Νοεμβρίου 2015 και της Δευτέρας 16 Νοεμβρίου 2015 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 18.36΄ λύεται η συνεδρίαση για την Πέμπτη 14 Ιανουαρίου 2016 και ώρα 9.30΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**